La Biblioteca Infantil acomiada l’any amb noves activitats d’animació lectora
2025-07-24

La Biblioteca Infantil de Burjassot acomiadarà l’any 2015 amb noves activitats gratuïtes d’animació lectora. Un mes en el qual els cavallers, el Nadal i la celebració del Dia Internacional de les persones amb Discapacitat, seran els fils conductors de les activitats programades.

Activitats que començaran el dijous 3 de desembre a les 18 hores amb la gimcana de cavallers que recorrerà, de la mà dels alumnes d’Anima’t, l’Escola de Monitors i Animadors de Burjassot, tres escenaris diferents en els quals es desenvoluparan nou proves relacionades amb els cavallers entre les quals no faltaran jocs, endevinalles o un repàs divertit de la història dels cavallers.

Un dia més tard, el divendres dia 4, a les 18h, el Saló d’Actes de la Casa de Cultura obrirà les seues portes a una nova vesprada de contacontes, “Vecinos”, que arribarà de la mà de Cecilia Silva. Un contacontes que parlarà de les diferències que uneixen a les persones, el foment de valors i de la importància de la integració, coincidint amb la celebració del Dia Internacional de les persones amb Discapacitat.

“Viatgem amb Julio Verne” és el nom de l’activitat que acollirà la Biblioteca Infantil el dimecres 9 de desembre. Una activitat molt especial que està realitzada per José Francisco Valls, pare d’una usuària de la pròpia biblioteca que presentarà, amb un divertit taller, la figura de Julio Verne i la importància dels seus viatges. Serà a les 18 hores.

Les dues últimes activitats del mes estaran centrades en el Nadal, ja que, tant el dilluns 14 com el dijous 17 de desembre es desenvoluparan dos tallers nadalencs, “Toc, Toc! Qui sóc? Sóc el Nadal” i “Toc, Toc! Ja estic ací!”. El primer dels tallers estarà impartit per les pròpies tècniques de la Biblioteca Infantil i, en el cas del segon, estarà a càrrec dels xics i xiques d’Anima’t.

A més, durant les primeres setmanes del mes Los peques en la radio continuaran donant l’oportunitat als més menuts de conéixer aquest mitjà de comunicació sent ells mateixos els protagonistes i visitarà la Biblioteca Infantil el CEIP Fernando de los Ríos.

Un mes carregat d’activitat per a la Biblioteca Infantil de Burjassot.